बिहार में पूर्ण टीकाकरण सूची में शामिल हैं मोदी, शाह और प्रियंका चोपड़ा के नाम
बिहार राज्य द्वारा 8 करोड़ लोगों का टीकाकरण कर लेने के दावे के एक सप्ताह बाद प्रधानमंत्री नरेंद्र मोदी, केंद्रीय गृह मंत्री अमित शाह और अभिनेत्री प्रियंका चोपड़ा के नाम भी उन भारतीय लोगों की सूची में निकलकर सामने आये हैं, जिन्हें राजधानी पटना से 80 किमी की दूरी पर स्थित एक स्वास्थ्य केंद्र में टीके की दूसरी खुराक लगाई गई थी।
रिपोर्टों के मुताबिक, अनेकों मर चुके लोगों का ‘पूर्ण टीकाकरण’ कर लेने की घटना के महीनों बाद, इन तीनों वीवीआईपी लोगों को भी अरवल जिले के कारपी के अतिरिक्त प्राथमिक स्वास्थ्य केंद्र (एपीएचसी) में टीके की दूसरी खुराक लगा दी गई थी।
कोविन पोर्टल पर गलत नामों को दर्ज करने पर जिला स्वास्थ्य विभाग ने दो डेटा ऑपरेटरों को नौकरी से निकाल दिया है। हालाँकि, डेटा ऑपरेटरों का आरोप है कि टीकाकरण की संख्या बढ़ाने के लिए स्वास्थ्य प्रबंधक द्वारा उन्हें पोर्टल पर गलत नामों को दर्ज करने के लिए मजबूर किया गया था। सहार तेल्पा में एपीएचसी में तैनात दो ऑपरेटरों में से एक, विनय कुमार ने न्यूज़क्लिक को बताया, “स्वास्थ्य प्रबंधक टीका लगा चुके लोगों का वास्तविक डेटा मुहैया कराए बगैर मुझ पर नामों को दर्ज करते जाने के लिए दबाव डाल रहे थे।”
कुमार के सहकर्मी प्रवीन कुमार का कहना था, “हमें जो भी नाम प्रदान किये गए, उन्हें दर्ज करने के हम पर दबाव डाला गया था। जब अनियमितता सामने आई तो सिर्फ हम दो लोगों को बर्खास्त कर दिया गया।” उनका कहना था कि उन दोनों को “बलि का बकरा” बनाया गया है।
पिछले सप्ताह ही बिहार के स्वास्थ्य मंत्री और भारतीय जनता पार्टी के वरिष्ठ नेता मंगल पांडे ने दावा किया था कि राज्य ने 8 करोड़ टीकाकरण के भारी लक्ष्य को पार कर लिया है, जिसके बाद अब मोदी, शाह और चोपड़ा के नाम गलत सूची में पाए जा रहे हैं। उन्होंने दावा किया था कि राज्य ने 6 करोड़ लोगों के टीकाकरण करने के अपने महत्वाकांक्षी लक्ष्य को दो महीने से भी पहले हासिल कर लिया है। जून में राज्य ने एक नए टीकाकरण अभियान की शुरूआत की थी, जिसमें दिसंबर के अंत तक 6 करोड़ लोगों के टीकाकरण पूरा कर लेने का लक्ष्य रखा गया था।
पिछले हफ्ते, पटना में कई लोगों ने, जिन्हें अभी तक सिर्फ पहली खुराक ही प्राप्त हुई थी, शिकायत की कि उनके नाम पोर्टल पर पूर्ण टीकाकरण वाली सूची में उपलोड कर दिए गए हैं। इसके बाद, स्वास्थ्य विभाग ने इन नामों को उपलोड करने के लिए तीन कोविड-19 केन्द्रों को कारण बताओ नोटिस जारी किया था। इससे पहले, सैकड़ों परिवारों को उनके मृत रिश्तेदारों को टीके की दूसरी खुराक मिलने की लिखित सूचना देने वाले संदेश प्राप्त हुए थे।
पटना स्थित एक सिविल सर्जन, वीना कुमारी ने माना कि विभाग द्वारा इस प्रकार की अनियमितताओं की जाँच की जा रही है।
अपने महा टीका अभियान के तहत 17 सितंबर को एक दिन के भीतर ही 33,09,685 वैक्सीन डोज देने के राज्य सरकार के दावे - जिस दिन मोदी 71 वर्ष के हो गये थे – पर स्वास्थ्य विशेषज्ञों द्वारा सवाल खड़े किये गए थे। स्वास्थ्य क्षेत्र में कार्यरत बिहार स्थित एक नागरिक समाज संगठन, सेंटर फॉर हेल्थ एंड रिसोर्स मैनेजमेंट के प्रमुख डॉ शकील का कहना था, “यह मामला स्पष्ट रूप से बहु-प्रचारित कोविड-19 टीकाकरण अभियान में डेटा में हेरफेर, संसाधनों का दुरूपयोग करने और बड़े-बड़े खोखले दावों का ढोल पीटने का जान पड़ता है। यह सारी कवायद किसी को विशेष तौर पर खुश रखने के लिए की गई थी।”
इस लेख को मूल अंग्रेज़ी में पढ़ने के लिए नीचे दिए लिंक पर क्लिक करें।
Names of Modi, Shah and Priyanka Chopra in List of Fully Vaccinated in Bihar
अपने टेलीग्राम ऐप पर जनवादी नज़रिये से ताज़ा ख़बरें, समसामयिक मामलों की चर्चा और विश्लेषण, प्रतिरोध, आंदोलन और अन्य विश्लेषणात्मक वीडियो प्राप्त करें। न्यूज़क्लिक के टेलीग्राम चैनल की सदस्यता लें और हमारी वेबसाइट पर प्रकाशित हर न्यूज़ स्टोरी का रीयल-टाइम अपडेट प्राप्त करें।
bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva eng_Latn hin_Deva